<p>محمد <b>سقراط-</b> كود — جوج أسر <u>ناضت</u> <u>بيناتهم</u> مضاربة فمدينة القنطيرة <i>ولات</i> <u>القضية</u> للكوميساريات <u>والحباسات</u> ، لحد الآن هادشي <i>عادي</i> وكيوقع <u>يوميا</u> <u>فالمغرب</u> ، لي ماشي عادي هو هو <i>يولي</i> هاد الأمر خبر فالرأي العام غير حيث أحد <b>أطراف</b> <b>النزاع</b> من عائلة الوزير <i>الرباح</i> ، ويبداو <b>الإنتقادات</b> يتوجهو لهاد الوزير غير حيث عندو ولد <b>ختو</b> كيدخل <u>ويخرج</u> للحبس ، وهو من محيط شعبي <i>،</i> <b>وفنفس</b> الوقت نفس هاد <b>الناس</b> ونفس هاد المنابر كتلقاهم كينتاقدو <b>وزراء</b> حيث <u>مهدروش</u> العربية أو حيث <b>غير</b> <u>لاباس</u> عليهم ، أو <b>وزيرات</b> ضهرو بشي صاك غالي ، أو شكل طموبيلاتهم ، وكينظرو بأنهم <b>بغاو</b> <b>حكومة</b> من ولاد الشعب <b>لي</b> عارفينو وحاسين بيه <i>،</i> وملي كيظهر <u>شي</u> وزير من <u>ولاد</u> <u>الشعب</u> كيبقاو يهبشو <b>ليه</b> فحياتو <i>وحياة</i> عائلتو وينتاقدوه</p>
<p>مضاربة بين جوج أسر أمر عادي ، ولكن باش تتحول <i>المضاربة</i> للعديد من القصاصات <i>الإخبارية</i> <i>والفيديوات</i> على اليوتوب <u>لي</u> <u>معنونين</u> ب هذا ماقالته أخت الرباح ، أبن أخت الرباح في السجن <b>،</b> <b>أخ</b> الرباح يتبرأ منه ، جارة أخت الرباح ، أبن أخت جار جارة أخت الرباح ، <u>بحال</u> <b>الى</b> حملة <b>لتشويه</b> صورة الرباح غير <b>حيت</b> عندو ولد ختو <u>كيدخل</u> للحبس ، وهادي <b>حاجة</b> راه فعوض تضرو راه كتفيدو <i>،</i> <i>حيث</i> كلنا <u>عاقلين</u> على الناصري <b>مثلا</b> <b>نهار</b> <i>فك</i> ولدو <u>من</u> يد البوليس أو العديد <b>من</b> المسؤولين والنافذين وموالين الفلوس فالبلاد ، <u>لي</u> بصح ولادهم <i>ولاد</i> <i>عائلاتهم</i> مكيدخلوش للحبس حيث كيحميوهم <i>وكيتدخلو</i> ليهم <i>،</i> ومكيولوش <i>كاع</i> لهادشي حيث فاسدين <b>وفسادهم</b> كيستافدو منو حتى عائلاتهم ، حتى دوك البعاد راه كيتدخلو <i>ليهم</i> فوظائف وبروجيات فين يتخشاو</p>
<p>وزير ولد الشعب راه <b>عادي</b> <b>أنه</b> يكون <b>أحد</b> أفراد عائلته كيعاني <i>أحد</i> <i>مشاكل</i> هاد الشعب <b>،</b> من بطالة وغياب <b>الأفق</b> أو سلك <u>طريق</u> <i>الإجرام</i> ، الأهم <u>من</u> هذا هو <i>مايحميهش</i> بالمنصب ديالو <u>وبالتدخلات</u> كيما كيديرو الفاسدين لي وصلو <u>هاد</u> البلاد لهادشي ، حيث لي <b>نهب</b> <i>البلاد</i> وشفرها وعات <i>فيها</i> <i>فسادا</i> هو المسؤولين <b>لي</b> معندهمش <u>أفراد</u> <b>من</b> <u>عائلاتهم</u> باقين فأحياء <b>شعبية</b> <u>،</u> حيث مايمكنش تكون نزيه <b>ومن</b> <b>أصول</b> <i>متواضعة</i> <i>طبقيا</i> وترتقي طبقيا <b>إلا</b> الى <i>كنتي</i> <u>فاسد</u> ، وواقيلة هادشي لي بغاوه هاد الناس ، <i>هانية</i> يكون الوزير فاسد غي مايكونش شي حد من <u>عائلتو</u> كيمشي <i>الحبس</i> وصافي</p>
<p></p>